Az alábbi szennyvízbekötésekkel kapcsolatos hatályos szabályokat a Szolgáltató VasiVíz Zrt. Üzletszabályzatának 16.2 pontja tartalmazza:

**16.2   Ivóvíz-, szennyvízbekötés**

**16.2.1****A bekötés megvalósításának általános szabályai**

1)      A VASIVÍZ ZRt. a megrendelés és az elfogadott tervek alapján elvégzi a bekötés kiépítését, a bekötés kiépítésével párhuzamosan a felek megkötik a közszolgáltatási szerződést.

2)      A kivitelezést a közműtulajdonosokkal egyeztetett bekötési terv és érvényes bontási engedély /út, járda, burkolat/ birtokában lehet megkezdeni. A közterület bontási engedély beszerzése a megrendelő feladata. Az érvényes közterület bontási engedélyben rögzített végleges helyreállítási kötelezettség költsége minden esetben a megrendelőt terhelik.

3)      Az ivóvíz-bekötővezetéket és a házi ivóvízhálózatot elektromos hálózat és berendezések, villámhárítók földelésére felhasználni nem szabad. A vízmérő aknában egyedi villamos berendezés elhelyezése, csatlakozási pont kialakítása – a víziközmű-szolgáltatás biztosítására szolgáló berendezések és azok energiaellátásához szükséges csatlakozási pont elhelyezése kivételével – tilos.

4)      A bekötővezetéket csak nyomáspróba és fertőtlenítés után lehet üzembe helyezni, azonban a nyomáspróba vonatkozásában a VASIVÍZ ZRt. saját hatáskörében engedményt tehet.

5)      A csatornabekötésen – ha azt nem a VASIVÍZ ZRt. építette – víztartási próbát kell tartani a kivitelezőnek, amelyen a VASIVÍZ ZRt. részvételét köteles biztosítani. A házi bekötőcsatornát az üzemeltető írásbeli hozzájárulása után lehet használatba venni.

6)      A Víziközmű-szolgáltatónak a kivitelezési adatok és az esetleges nyíltárkos vízszintes és magassági geodéziai felmérés alapján (EOV koordináta) a bekötéseket digitális nyilvántartásba kell vennie.

**16.2.5  Szennyvízbekötésekkel kapcsolatos szabályok**

1)      A szennyvízelvezető rendszerhez való csatlakozáshoz tisztító akna vagy idom szükséges. A tisztító aknát, vagy idomot a telekhatáron belül, attól legfeljebb 1 m-re kell elhelyezni. Amennyiben tisztító aknát kell építeni annak mérete min.  1 m, az akna fedlap pedig min.  60 cm, az aknát szabványos hágcsóval kell felszerelni. A tisztítóidom felszállójának minimális mérete 200 mm.

2)      A szennyvíz törzshálózatba csak a felszíni vizek minősége védelmének szabályairól szóló kormányrendelet vagy hatóság határozatában meghatározott minőségű szennyvíz, illetve szennyezőanyag vezethető be.

3)      A közcsatornába bocsáthatóság feltételeit megszegő felhasználókat a VASIVÍZ ZRt. csatornabírság megfizetésére kötelezi.

4)      Tilos olyan szennyezőanyag-tartalmú szennyvíz és szennyezőanyag bevezetése /bebocsátása (19. sz. melléklet),

5)      amely:

-           a szennyvízelvezető műben dolgozók egészségét – munkakörük ellátásával összefüggésben – veszélyezteti, és ezzel egészségkárosodást okoz vagy okozhat,

-           a szennyvízelvezető és –tisztító, valamint az iszapkezelő mű üzemszerű (rendeltetésszerű) működését akadályozza, veszélyezteti, a műtárgyakat, berendezéseket rongálja, illetve rendeltetésszerű használatra alkalmatlanná teszi,

-           a szennyvízelvezető és – tisztítóműből kibocsátva környezetkárosodást, illetve a befogadó káros szennyezését okozhatja,

-           a szennyvíziszap környezetvédelmi követelményeknek megfelelő, biztonságos elhelyezését, lerakását, illetve felhasználását akadályozza.

6)      A gravitációs rendszerű szennyvíz-törzshálózat esetén a VASIVÍZ ZRt. az ingatlan előtt húzódó szennyvíz törzshálózat fedlapszintje feletti szifonszinttel rendelkező lefolyókba jutó szennyvíz, károkozás nélküli elvezetését biztosítja. A fedlapszint alatti szifonszinttel rendelkező lefolyók esetén a felhasználó az ingatlan elöntés elleni védelmét visszaáramlás elleni műszaki védelem házi, illetve csatlakozó szennyvízhálózatba történő beépítésével köteles biztosítani, ennek hiányában, vagy hibás működés esetén a VASIVÍZ ZRt. a visszaáramlás okozta károkért nem vállal felelősséget.

7)      A szennyvízelvezető rendszerhez való csatlakozáshoz – kényszer-áramoltatású bekötés esetén – szennyvíz beemelőre van szükség. Ennek a szennyvízelvezető törzshálózattal egyidejű kiépítése - a víziközmű-szolgáltatóval történő eltérő megállapodás hiányában - az ellátásért felelős (Önkormányzat) feladata.

8)      A szennyvíz beemelő 6) bekezdésében meghatározott kiépítéséhez a felhasználó korlátozásmentesen biztosítja a szennyvíz beemelő létesítési hely megközelítési és hozzáférési lehetőségét.

9)      Kényszer-áramoltatású szennyvíz bekötés esetén amennyiben a beruházó az 58/2013 kormányrendelet 99/A. § (2)-(3) bekezdései alapján – legfeljebb 2018. december 31-ig – mentesül a szennyvíz beemelő kiépítésének kötelezettsége alól, továbbá a műszakilag elérhető szennyvízelvezető törzshálózathoz újonnan csatlakozni kívánó lakossági felhasználó (új bekötés) esetében - a víziközmű-szolgáltatóval történő eltérő megállapodás hiányában - az érintett felhasználó gondoskodik a VASIVÍZ ZRt. üzletszabályzatában meghatározott alapvető műszaki követelményeket kielégítő szennyvíz beemelő kiépítéséről. (21. sz. melléklet)

10)  A lakossági felhasználó háztartási szennyvizét a törzshálózatba juttató szennyvíz beemelő működtetése, működőképességének és üzembiztonságának, üzemképes állapotának folyamatos fenntartása a VASIVÍZ ZRt. feladata.

11)  Elválasztott rendszerű szennyvízelvezető műbe csapadékvizet, egyesített rendszerű szennyvízelvezető műbe a víznyelőn keresztül szennyvizet, továbbá elválasztott rendszer esetén a csapadékvíz-elvezető műbe szennyvizet juttatni tilos.

12)  Ha elválasztott rendszerű szennyvízelvezető hálózatba csapadékvíz bevezetésére kerül sor, és ezt a gyakorlatot a felhasználó a VASIVÍZ ZRt. felszólítása ellenére tovább folytatja, a VASIVÍZ ZRt. a járásbíróságon nemperes eljárást kezdeményezhet a jogellenes bekötés megszüntetésére. Ha a szennyvízelvezető hálózatba jogellenesen csapadékvíz bevezetése történik, akkor a VASIVÍZ ZRt. a felhasználóval szemben jelen Üzletszabályzat 11.3 bekezdésében meghatározott kötbért is érvényesíthet.

 VASIVÍZ ZRt.